DA gaan Metrorail in Kaapstad oorneem, belowe raadslid | Netwerk24
DA gaan Metrorail in Kaapstad oorneem, belowe raadslid
Deur Khulekani Magubane, Fin24 26 Mei 2019 15:05
Die DA het dit sy sending gemaak om die bestuur van die Metrorail-treine in Kaapstad by die nasionale regering oor te neem en "gaan nie opgee nie," sê Angus McKenzie, DA-raadslid in die Kaapstad-metro.
'n Metrorail-trein verlaat Kaapstad se stasie in die middestad. Foto: Jaco Marais
McKenzie het Vrydag met Fin24 gesels.
Hy sê dat as daar slegs een ding was wat hy kon regmaak rakende Kaapstad se openbarevervoerstelsel, sou dit die Metrorail-treine wees.
Kaapstad se metroraad is tans besig om voort te gaan met sy regsaansoek om onafhanklik sy eie Metrorail-vervoernetwerk te kan bestuur en bedryf. Tans val die Metrorail-netwerk in Kaapstad onder die nasionale regering. Die stad se eie treine en stasies is al 'n geruime tyd oorval deur gevalle van vandalisme, verouderde infrastruktuur en ontwrigtende vertragings.
"Vir Kaapstad is dit van die uiterste belang dat ons Metrorail uitsorteer," sê McKenzie.
"Die aansoek is in. Ons is in die proses om nuwe, bykomstige spoorlyne te bou om buitewyke aan die netwerk te verbind.
McKenzie verduidelik dat hulle Metrorail in die stad wil bestuur, nie net om infrastruktuur op te knap en vandalisme hok te slaan nie, maar ook om die stelsel se bedryf te verbeter.
"Ons wil die mag volledig aan ons oorgedra hê," sê hy.
Volgens hom is dit uiters belangrik dat die stad se inwoners voel hulle het eienaarskap van die spoornetwerk en om pendelaars op te voed om nie openbare dienste in optogte te vernietig nie.